
Tisztelt Képviselő-testület!

A Tápió-vidék Természeti Értékeiért Közalapítványt 1996-ban hozta létre a Magyar Madártani és Természetvédelmi Egyesület és Pest Megye Önkormányzata, azzal a céllal, hogy a Tápió-vidék és a tájtörténetileg hozzá kapcsolódó területek természeti értékeinek feltárását és megőrzését segítse, és mind szélesebb körökben megismertesse azokat az itt élőkkel és az idelátogatókkal. Egy évvel később az alapítókhoz csatlakozott a Tápiómenti Települési Önkormányzatok Szövetsége és Ludwigsburg Járás Önkormányzata, Pest megye németországi partnere is, mellyel az alapítvány hivatalos természetvédelmi kapcsolatot alakított ki.
A fentiek mellett a Közalapítvány fontos feladatának tekinti, hogy az egészséges emberi környezet megőrzése érdekében szükséges környezet- és természetvédelmi tennivalók ellátásában közreműködjön a helyi önkormányzatokkal és a hivatalos szervekkel. 
Legutóbbi nagyprojektjük a Tápió-vidék Natúrpark létrehozása a térség önkormányzataival, vállalkozóival és civil szervezeteivel együttműködve, amit önkormányzatunk is támogatott.

A Közalapítvány projektjeit a vármegyei önkormányzat, valamint a települési önkormányzatok által biztosított anyagi támogatásból és az ezt kiegészítő pályázati pénzforrásokból valósítja meg. Önkormányzatunk a tavalyi évben lakosságszám-arányosan 55 Ft/fő, azaz összesen 469.150 Ft összeggel járult hozzá a szakmai munkájukhoz.

Benyújtott tájékoztatójukban rövid áttekintést adnak az elmúlt időszakban végzett tevékenységükről, rendezvényeikről és megvalósult fejlesztéseikről. Illetőleg kérik, hogy a 2023. évre is biztosítsuk az 55 Ft/fő mértékű támogatást.
Kérem a tájékoztatás és a támogatási kérelem szíves megtárgyalását, és döntésük meghozatalát.

…/2023. (I. 26.) ÖKT határozati javaslat

Sülysáp Város Önkormányzatának Képviselő-testülete 
1./ a Tápió-vidék Természeti Értékeiért Közalapítvány (2711 Tápiószentmárton, Kossuth Lajos út 3.) 2022. évi tevékenységéről szóló beszámolóját – megköszönve a Tápióvidékért tett erőfeszítéseiket – elfogadja;
2./ feladatai ellátásához a települési lakosságszám alapján számított évi 55 Ft/fő összegű támogatást a 2023. évre is biztosítja a Közalapítvány részére. 

Sülysáp, 2023. január 19.

